עסירה א-שמאלייה

עסירה א-שׁמאלייה (בערבית: عصيرة الشماليّة, תעתיק מדויק: עצירה אלשמאליּה) היא עיירה פלסטינית בנפת שכם, כשישה קילומטרים צפונית לעיר שכם, בגובה ממוצע של כ-650 מ' מעל פני הים. כארבעה ק"מ מצפון לכפר שוכן היישוב יאציד וכשלושה ק"מ צפונית מזרחית לו שוכנת טלוזה. מקור השם ישנן כמה סברות באשר למקור השם: על-פי החוקר הבריטי בן המאה ה-19 אדוארד הנרי פלמר, שמו הישן של הכפר, עסירת אל-חטב, משמעו "מקום קשה של עץ". לפי פירוש אחר, משמעות המילה "עצירה" (عصيرة) היא "יין היוצא מהיקב" או "שמן היוצא מבית הבד". על אדמות הכפר ישנם שטחים גדולים, נטועים בעצי זית ובערבית בית בד הוא מעצרה (معصرة). על-פי המועצה המקומית, פירוש המילה "עסירה" בערבית הוא "עצי הסקה", והכפר נקרא כך על שם היערות הרבים שהקיפו אותו, מהם הפיקו המקומיים ומכרו עצי הסקה. ייתכן ששמו העברי הקדום היה חצרת, שם שמופיע בחרסי שומרון. ייתכן ששם הכפר משמר את שמה של משפחת אַשְׂרִיאֵל משבט מנשה (המוזכרת כמחוז בחרסי שומרון). השם המקראי, שנהגה במקור ב-שׂ' שמאלית, השתמר בערבית תוך חילופי א' ב-ע' והשמטת הסיומת "אל". התוספת א-שמאלייה (קרי, "הצפונית") לשם העיירה באה להבדילה מן העיירה בעלת השם הדומה מדרום לעיר שכם. העיירה הדרומית נקראת בהתאם עסירה אל-קבלייה ("עסירה הדרומית"). היסטוריה כאמור, ייתכן שמדובר ביישוב הקדום "חצרת" (שם שמופיע בחרסי שומרון). בסקר ארכאולוגי שנערך בכפר לאחר מלחמת ששת הימים, נמצאו חרסים מהתקופות הישראלית I ו-II, הביזנטית, ימי הביניים והעות'מאנית. חוקר ארץ ישראל הצרפתי ויקטור גרן ביקר בכפר בשנת 1870 וכתב שהוא ”כפר גדול שתושביו ידועים כאנשי עבודה. בתיהם מצטיינים באיכות בנייתם בהשוואה למקומות אחרים בארץ-ישראל. מסביב לכפר יש קצת בוסתנים שגדלים בהם עצי תאנה וזית, וירקות.” אוכלוסייה אדמות לפי סקר שערך המנדט הבריטי בשנת 1945, שטח הכפר הוא 30,496 דונם. שמתוכם: הכפר היה בנוי על 101 דונם, לחקלאות שימשו 16,615 והיתר, 13,771 דונם, היו אדמות בּוּר. מתוך האדמות ישראל הפקיעה 198 דונם לצורך הקמת בסיס צבאי, הממוקם בצידה הדרומי של העיירה, על ראש הר המפריד בין העיירה לעיר שכם. בנוסף הופקעו כמה עשרות דונמים לטובת סלילת כביש עוקף לבסיס זה. לאחר הסכמי אוסלו, בשנת 1995 סווגו 60% (17,956 דונם) מאדמות הכפר כשטח A, כרבע מהאדמות (24% שהם 7,061 דונם) סווגו כשטח B, ויתר ה-14% (4,016 דונם) סווגו כשטח C. תשתיות מים: בשנת 1982, הכפר חובר לרשת המים של שכם. ביוב: נכון לשנת 2014, לא הייתה בכפר רשת ביוב והתושבים מפנים שפכים לבורות ספיגה פרטיים. חשמל: בשנת 2012 הכפר חובר לרשת החשמל. אישים מהכפר אנסאם סוואלחה (أنسام صوالحة) נולדה ב-1969, פרופסורית ששימשה בתפקיד דיקן המכללה לרוקחות וסיעוד באוניברסיטת א-נג'אח. היא האישה הפלסטינית הראשונה ששמה נכלל בהיכל התהילה של מדעניות נשים (פרויקט של משרד החוץ האמריקאי) על פועלה ובעיקר בשל הקמת המרכז למידע על רעלים וסמים באוניברסיטת א-נג'אח ב-2006. אירועים מיוחדים ב-26 באוגוסט 2000 ערכה יחידת דובדבן בעיירה את מבצע סימפוניית החיים, במטרה ללכוד את המחבל מחמוד אבו הנוד. במהלך המבצע אירע ירי דו-צדדי שבו נהרגו שלושה מחיילי היחידה, ואבו הנוד נמלט. ב-23 בנובמבר 2001 הרג צה"ל את אבו הנוד. ב-22 באפריל 2002, במהלך פעילות מבצעית של שייטת 13 לסריקת מחבלים מבוקשים בכפר, נהרג רס"ל ניר קריצ'מן בקרב. הוא נורה מטווח קצר על ידי המחבלים, אשר נהרגו מיד לאחר מכן על ידי כוח השייטת שפעל עמו. קישורים חיצוניים אתר האינטרנט הרשמי של עסירה א-שמאלייה צילום אוויר של העיירה הערות שוליים